钦定古今图书集成/历象汇编/岁功典/第039卷 > 《浙江志书》 > 杭州府
## 钦定古今图书集成/历象汇编/岁功典/第039卷 > 《浙江志书》 > 杭州府

清明前三日为寒食节，人家皆插檐柳，虽曲坊小巷，
亦青青可爱，往时多取之。湖堤曾记昔人诗云：“莫把
青青都折尽，明朝更有出城人。”南北两山墓祭者尤
多，提携男女，酒壶肴榼，村店山家，分馂游息。至暮则
花鼓土宜，捆载而归。尼庵道院，寻芳讨胜，各有买卖
赶趁等人，盖无日不在春风歌舞中也。